مخالفه ډلې به د اختر نه وروسته د تحریک انصاف ګوند د حکومت پرضد ټول ګونديزه غونډه کوي
د تحریک انصاف د حکومت مخالفه ګوندونو په دې اتفاق کړی چې د اختر نه وروسته به د مولانا فضل الرحمان په مشرۍ يوه ټول ګونديزه غونډه کوي او په هغې کې به د حکومت پرضد او پاکستان د مسلو د حل کولو دپاره خپله تګلاره جوړوي.
کراچۍ — پاکستان پيپلز ګوند د اتوار، يکشنبې په ورځ د مخالفه ګوندونو مشران په روژه ماتي وربللي وو. د حکومت مخالفه ګوندونو د ناستې وروسته د پيپلز ګوند مشر بلاول بټو زرداري وويل، په ناسته کې په دې خبرې وشوې چې ټول ګوندونه به د اختر وروسته په خپل خپل ځای په پارلیمان او د بهر پارلیمان نه بهر احتجاج کوي. هغه وويل دوي په ناسته کې د پاکستان د اقتصادي، سياسي او جمهوري روانو حالاتو تر څنګ د بشري حقونو په اړوند باندې خبرې اترې وکړې. بلاول وويل دوي (سياسي ډلې) خپل سیاسي نظريات او سياسي اختلافات لري خو پاکستاني دي او د هغه په وېنا پاکستان په خطره کې دی ځکه دوي د اولس دپاره جګړه کوي. په دغه مهال د مسلم ليګ ن شاهد خاقان عباسي وویل د دوي د ناستې هدف د حکومت غورځول نه دي ځکه چې د هغه په وېنا حکومت د وړاندې نه غورځېدلی دی. د جمعيت علما اسلام ف ډلې مشر مولانا فضل الرحمان وويل حکومت نااهلو ته په لاس ورکړی شوی ځکه د مسلو ښکار شوی دی. د پيپلز ګوند په روژه ماتي کې د مسلم ليګ ن، عوامي نيشنل ګوند او پښتونخوا ملي عوامي ګوند پلاوي، د قامي وطن پارټۍ مشر افتاب خان شېر پاؤ، د نيشنل پارټۍ مشر حاصل بزنجو، د جماعت اسلامي ګوند پلاوي او د پښتون ژغورنې غورځنګ مخکښ مشرانو د قامي اسمبلۍ غړو محسن داوړ او علي وزير هم ګډون کړی دی. د نيشنل پارټۍ مشر حاصل بزنجو وويل په موجوده وخت کې پياوړي اپوزيشن ته اړتیا لري او د دې (تحريک انصاف) د حکومت غورځېدو ته هيڅ اړتيا نشته.دلته نورې مسلې دي او مخالفه ګوندونه به په ټول ګونديز کانفرنس کې تګلاه وړاندې کوي. افتاب احمد خان شېر پاؤ وويل، چې دا وخت ملک او اولس د کومو حالاتو نه تيريږي او په دې نهه مياشتو کې موجوده حکومت څه وکړل اپوزيشن دې حالاتو ته غلي نه شي کښېناستی. د عوامي نيشنل ميا افتخار حسېن وويل، د بده مرغه په پاکستان کې اسټبلشمنټ د يو سړي دپاره ټول ګوندونه د ديوال سره ولګولی شو او د موجوده حکومت ټولې پاليسانې ناکامه دي. محسن داوړ وويل، په ائين به پوره عمل کوي کنه رياست به نه چليږي، ادارې يرغمال کړی شوي دي او د دې ادارو د ازادولو دپاره يو کېدل وي. د پيپلز ګوند بلل شوې غونډې ته په غبرګون کې د وزیراعظم عمران خان د اطلاعاتو مرستیالې فردوس عاشق اعوان ويلي، د دوه کسانو د بچ کولو دپاره مخالفه ګوندونه کارول کيږي څوک چې په واک کې پاتې شوي دي. هغې ويلي پاکستان پيپلز پارټۍ او مسلم ليګ ن ملک په مسلو کې ښکېل کړی او اوس يې د مسلو د هواري خبرې کوي.